**OBEC LIPTOVSKÁ TEPLIČKA**

****

**Všeobecne záväzné nariadenie**

**č. 5/2014**

**o vykonávaní opatrení sociálnoprávnej ochrany detí a sociálnej kurately v pôsobnosti obce**

**Schválené uznesením OcZ číslo 345 /2014 zo dňa : 11.06.2014**

**Vyhlásené po schválení dňa : 12.06.2014**

**Účinnosť nadobúda dňa : 27.06.2014**

**uznesením OcZ číslo zo dňa : Vyhlásené po schválení dňa :**

**Všeobecné záväzné nariadenie Obce Liptovská Teplička č. 5/2014 o vykonávaní opatrení sociálnoprávnej ochrany detí a sociálnej kurately v pôsobnosti obce**

Obecné zastupiteľstvo v Liptovskej Tepličke na základe ustanovenia § 6 ods. 1 zákona č. 369/1990 Zb. o obecnom zriadení v znení neskorších predpisov, v nadväznosti na § 10, § 11, § 64, § 65 a § 75 zákona č. 305/2005 Z. z. o sociálnoprávnej ochrane detí a sociálnej kuratele v znení neskorších predpisov a podľa úplného znenia v zákone č. 27/2009 Z. z. vydáva toto Všeobecné záväzné nariadenie Obce Liptovská Teplička č. 5/2014 o postupe pri poskytovaní opatrení sociálnoprávnej ochrany detí a sociálnej kurately na území Obce Liptovská Teplička.

**Článok 1**

**Účel VZN**

V zmysle tohto VZN Obec Liptovská Teplička v rámci svojej pôsobnosti vykonáva opatrenia zamerané na sociálnoprávnu ochranu detí a sociálnu kuratelu, poskytuje dieťaťu pomoc v naliehavých prípadoch, najmä ak je ohrozený jeho život, zdravie alebo priaznivý psychický vývin, fyzický vývin a sociálny vývin.

**Článok 2**

**Pôsobnosť VZN**

Opatrenia sociálnoprávnej ochrany detí a sociálnej kurately podľa tohto VZN sa vykonávajú pre dieťa, ktoré má na území obce trvalý pobyt.

**Článok 3**

**Opatrenia sociálnoprávnej ochrany detí a sociálnej kurately zo strany obce**

1 ) Obec v závislosti od závažnosti výchovných problémov alebo rodinných problémov a situácie dieťaťa a jeho rodiny ponúkne dieťaťu alebo rodičom pomoc, prípadne sprostredkovanie pomoci pri riešení výchovných problémov alebo rodinných problémov a pri uplatňovaní nárokov dieťaťa.

2) Následným šetrením preverí sociálnu situáciu v rodine a zistí, aké opatrenia je nevyhnutné vykonať vo vzťahu k dieťaťu a ďalším členom rodiny na dosiahnutie úpravy a obnovy rodinných pomerov, ako aj to, či je obnova pomerov realizovateľná.

3) Obec vedie evidenciu detí a rodín, pre ktoré vykonáva opatrenia sociálnoprávnej ochrany detí a sociálnej kurately.

**Článok 4**

**Príspevok na podporu úpravy rodinných pomerov dieťaťa**

1 ) V prípade, že dôjde k umiestneniu dieťaťa do detského domova, obec vo svojom rozpočte vyčlení finančné prostriedky na úpravu a obnovu rodinných pomerov vrátane bytových pomerov a sociálnych pomerov dieťaťa

1. ak je rodič dieťaťa alebo osoba, ktorá sa osobne stará o dieťa, obyvateľom obce, na ktorej území má dieťa trvalý pobyt a
2. dieťa sa preukázateľne zdržiavalo na jej území najmenej 1 rok pred umiestnením do detského domova na základe rozhodnutia súdu o nariadení ústavnej starostlivosti

2) Ak nie je možné alebo účelné použiť finančné prostriedky na úpravu a obnovu rodinných pomerov dieťaťa, môže obec vyčlenené finančné prostriedky použiť na vyhľadanie fyzickej osoby, ktorej možno dieťa zveriť do osobnej starostlivosti, a na podporu utvorenia náhradného rodinného prostredia pre dieťa.

3) Mesačná výška finančných prostriedkov na úpravu a obnovu rodinných pomerov dieťaťa je najmenej jedna dvanástina z 10 % sumy určenej ÚPSVaR SR ako sumu priemerných bežných výdavkov určených na miesto v detskom domove pre daný kalendárny rok, a to za každý začatý kalendárny mesiac, počas ktorého sa dieťaťu poskytuje starostlivosť v detskom domove.

4) Finančné prostriedky môžu byť použité:

1. na materiál na úpravu bytových priestorov dieťaťa
2. na platby za tovary a služby nevyhnutnej dennej potreby
3. na úpravu hygienických pomerov domácnosti
4. na nákup stravy

5) Finančné prostriedky poskytne obec len v prípade, ak ich použitie napomôže úprave alebo obnove rodinných pomerov dieťaťa a je zrejmé, že ich použitie môže zlepšiť výchovné pomery, v ktorých dieťa žilo pred umiestnením do detského domova a zároveň budú splnené aj podmienky, že

1. rodičia alebo osoba, ktorá sa starala o dieťa, majú skutočný záujem o úpravu a obnovu rodinných pomerov
2. rodičia alebo osoba, ktorá sa starala o dieťa, nie sú dlžníkmi voči Obci Liptovská Teplička na daniach a poplatkoch

6) Splnenie povinnosti obec preukáže záznamom v evidencii detskému domovu pri tvorbe individuálneho plánu rozvoja osobnosti dieťaťa spolu so záverom zhodnotenia skutočností, ktorý tvorí súčasť spisovej dokumentácie dieťaťa.

**Článok 5**

**Príspevok na dopravu**

1) Na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, obec môže žiadateľovi poskytnúť príspevok na dopravu do detského domova, v ktorom je dieťa umiestnené.

2) Príspevok na dopravu sa poskytuje na základe žiadosti rodiča alebo oprávnenej osoby o refundáciu nákladov spojených s dopravou do detského domova a pre jej rozhodnutie je potrebné predložiť nasledovné podklady:

- žiadosť o refundáciu nákladov spojených s dopravou do detského domova, ktorá tvorí prílohu č. 1 VZN

- originál cestovných lístkov do a z detského domova

- rozhodnutie o umiestnení dieťaťa v detskom domove

- potvrdenie detského domova o návšteve rodiča alebo inej oprávnenej osoby v detskom domove na tlačive, ktoré tvorí prílohu č. 2 VZN.

3) Pri rozhodovaní o poskytnutí príspevku na dopravu obec prihliada na

1. sociálnu situáciu žiadateľa
2. prejavenie skutočného záujmu rodiča alebo inej oprávnenej osoby o úpravu a zachovanie vzťahov s dieťaťom

4) Ak žiadateľ predloží žiadosť so všetkými náležitosťami a zároveň splní podmienky uvedené v odseku 3, obec poskytne žiadateľovi príspevok formou rozhodnutia o refundácii nákladov spojených s dopravou do detského domova podľa skutočne preukázaných nákladov, maximálne však do výšky 30 €.

5) Na refundáciu nákladov môže podať žiadateľ v rámci jedného kalendárneho roka len jednu žiadosť.

**Článok 6**

**Záverečné ustanovenia**

1) Povinnosť poskytovať finančné prostriedky v zmysle tohto nariadenia sa vzťahuje len na prípady, keď je dieťa umiestnené do detského domova na základe právoplatného rozhodnutia súdu o nariadení ústavnej starostlivosti po 31. decembri 2005.

2) Na tomto nariadení sa uznieslo Obecné zastupiteľstvo v Liptovskej Tepličke dňa 11. 6. 2014 uznesením č. 345/2014

3) Toto nariadenie nadobúda účinnosť dňom 27.06.2014.

Mgr. Slavomír Kopáč

starosta obce